Löplabbet

Löplabbet er i Norge en butikkjede med 16 skobutikker med samme konsept som i Sverige under samme navn, hvor kjeden ble etablert i 1984. I Norge ble kjeden etablert som franchise av den svenske kjeden i 1987. Den ble siden kjøpt ut av Medicus-Plesner, og Löplabbet i Norge er i dag helnorsk, selv om kjeden driver etter den samme ideen, med det samme navnet og med den samme logoen som sine svenske «kusiner». I tillegg til sko selges det klær og utstyr relatert til løping.

Testen
Det som særpreger Löplabbet har sin bakgrunn fra slutten av 70-tallet da joggebølgen hadde rast noen år, og folk begynte å få vondt her og der. Forskeren Jörgen Wiklander ville undersøke hva som kunne være årsaken nærmere, og til dette arbeidet brukte han en speilkasse for å studere hvordan føttene ble belastet, og tredemølle med et høyhastighets filmkamera for å studere hvordan foten oppførte seg i bevegelse. Denne testen dannet grunnlaget for forretningsideen og brukes fremdeles. Joggesko tilpasses for alle typer løpere.

Kjede
Kjeden har tre butikker i Oslo, to i Bergen og Trondheim. Ellers finnes den i Sandvika, Fredrikstad, Drammen, Kristiansand, Stavanger, Ski Storsenter, Strømmen, Sandes og Tønsberg. I 2008 var omsetningen for de fem butikkene, som da var med i Löplabbet AS og har Plesner-gruppen som største eier, på 40,9 millioner. I 2009 ble den 49 millioner, en økning på 19,8%. Resultatet før skatt økte fra 3,15 millioner til 4,63 millioner, en økning på hele 47%. Totalt er det nå 16 butikker i kjeden, som hadde en omsetning på til sammen 86,74 millioner i 2016  Proff.no, besøkt 10. mai 2017. I alt har kjeden om lag 160 ansatte. Nesten alle er aktive løpere, som i lang tid har vært en forutsetning for å jobbe i kjeden. Blant kjente ansatte som har hatt karriere i Löplabbet er Narve Gilje Nordås og Jonathan Tønne-Johansen.

 Referanser 

Eksterne lenker
 Kjedens hjemmeside
 Vibeke Larsen: Selger over en lav sko Artikkel i Dagens Næringsliv 25. mars 2010

Kategori:Norske sportsforhandlere
Kategori:Etableringer i 1987